Dalgħodu, irċevejt il-konferma min-negozjaturi tagħna li sar biżżejjed progress. B'dan nista' nippreżenta l-abbozz ta' linji gwida għall-Kunsill Ewropew ta' Diċembru, li għadni kif bgħatt lill-mexxejja. Il-proposti tiegħi huma dawn li ġejjin. L-ewwel nett, għandna nibdew ninnegozjaw il-perijodu ta' transizzjoni, sabiex in-nies u n-negozji jkollhom ċarezza dwar is-sitwazzjoni tagħhom. Kif tafu, ir-Renju Unit talab transizzjoni ta' madwar sentejn, li matulha jibqa' parti mis-Suq Uniku u l-Unjoni Doganali. U aħna ser inkunu lesti li niddiskutu dan, iżda naturalment, għandna l-kondizzjonijiet tagħna. Nipproponi li matul dan il-perijodu, ir-Renju Unit jirrispetta: il-liġi kollha tal-UE, inkluż il-liġijiet il-ġodda; l-impenji baġitarji; is-sorveljanza ġudizzjarja; u naturalment, l-obbligi relatati kollha. Ovvjament, fil-perijodu ta' transizzjoni wara l-ħruġ tar-Renju Unit, it-teħid ta' deċiżjonijiet tal-UE ser ikompli fost is-27 stat membru, mingħajr ir-Renju Unit. Dan kollu li għidt jidher li hu l-unika soluzzjoni raġonevoli, u huwa fl-interess taċ-ċittadini kollha tagħna li jkun hemm qbil dwaru malajr kemm jista' jkun. Huwa għalhekk li ser nitlob lill-mexxejja tal-UE biex jagħtu mandat lin-negozjatur tagħna biex jibda dawn it-taħditiet minnufih. It-tieni nett, nixtiequ nibdew id-diskussjonijiet mar-Renju Unit sabiex nesploraw il-viżjoni Brittanika tar-relazzjoni futura tiegħu mal-UE. S'issa, smajna għadd ta' ideat differenti. Neħtieġu aktar ċarezza dwar kif ir-Renju Unit jara r-relazzjonijiet futuri tagħna, wara li jkun telaq mis-Suq Uniku u l-Unjoni Doganali. Għaldaqstant nipproponi li nagħtu mandat lin-negozjatur tagħna biex jibda taħdidiet esploratorji mal-ħbieb Brittaniċi tagħna dwar din il-problema. Min-naħa tagħna, ninsabu lesti li nibdew inħejju sħubija mill-qrib bejn l-UE u r-Renju Unit fil-kummerċ, iżda wkoll fil-ġlieda kontra t-terroriżmu u l-kriminalità internazzjonali kif ukoll fis-sigurtà, id-difiża u l-politika barranija. Biex dan iseħħ, il-Kunsill Ewropew ser ikollu jadotta linji gwida addizzjonali s-sena d-dieħla. Filwaqt li ninsabu sodisfatti bil-qbil tal-lum, li ovvjament hu s-suċċess personali tal-Prim Ministru tar-Renju Unit Theresa May, ejjew niftakru li l-aktar sfida diffiċli għadha ġejja. Ilkoll nafu li l-firda hija iebsa. Iżda li ninfirdu u nibnu relazzjoni ġdida hija ħafna aktar iebsa. Mir-referendum dwar il-Brexit 'l hawn, għaddiet sena u nofs. Ġie ddedikat tant żmien għall-parti l-aktar faċli tal-kompitu. U issa, biex ninnegozjaw arranġament ta' transizzjoni u l-qafas għar-relazzjoni futura tagħna, de facto għandna inqas minn sena. Grazzi